钦定古今图书集成/理学汇编/文学典/第028卷 > 罗含
## 钦定古今图书集成/理学汇编/文学典/第028卷 > 罗含

按《晋书文苑传》：“含字君章，桂阳耒阳人也。曾祖彦，临
海太守。父绥，荥阳太守。含幼孤，为叔母朱氏所养，少
有志尚，尝昼卧，梦一鸟文彩异常，飞入口中，因起惊
说之。朱氏曰：‘鸟有文彩，汝后必有文章’。自此后藻思
日新。弱冠，州三辟不就。含父尝宰新淦，新淦人杨羡
后为含，州将引含为主簿，含傲然不顾，羡招致不已”，
辞不获而就焉。及羡去职，含送之到县。新涂人以含
旧宰之子，咸致赂遗，含难违而受之。及归，悉封置而
去。由是远近推服焉。后为郡功曹，刺史庾亮以为部
江夏从事。太守谢尚与含为方外之好，乃称曰：“罗君
章可谓湘中之琳琅。”寻转州主簿。后桓温临州，又补
征西参军。温尝使含诣尚，有所检劾，含至，不问郡事，
与尚累日酣饮而还。温问所劾事，含曰：“公谓尚何如
人？”温曰：“胜我也。”含曰：“岂有胜公而行非邪？”故一无所
问。温奇其意而不责焉。转州别驾，以廨舍諠扰，于城
西池小洲上，立茅屋，伐木为材，织苇为席而居，布衣
蔬食，晏如也。温尝与寮属䜩会，含后至，温问众坐曰：
“此何如人？”或曰：“可谓荆楚之材。”温曰：“此是江左之秀，
岂惟荆楚而已。”征为尚书郎。温雅重其才，又表转征
西户曹参军，俄迁宜都太守。及温封南郡公，引为郎
中令，寻征正员郎，累迁散骑常侍、侍中，仍转廷尉、长
沙相。年老致仕，加中散大夫，门施行马。初，含在官舍，
有一百雀栖集堂宇，及致仕还家，阶庭忽兰菊丛生，
以为德行之感焉。年七十七卒。所著文章行于世。